PATVIRTINTA

Šalčininkų r. Jašiūnų pagrindinės mokyklos

Direktoriaus 2019 m. spalio 7 d.

įsakymu Nr. V-1-

**ŠALČININKŲ R. JAŠIŪNŲ PAGRINDINĖ MOKYKLA**

**NUOTOLINIU BŪDU DIRBANČIO MOKYTOJO**

**DARBO LAIKO APSKAITOS TVARKA**

**I SKYRIUS**

**BENDROSIOS NUOSTATOS**

1. Šalčininkų r. Jašiūnų pagrindinė mokykla(toliau – Įstaiga) Nuotoliniu būdu dirbančio mokytojo darbo laiko apskaitos tvarka (toliau – Tvarka) parengta vadovaujantis Darbo kodeksu, Lietuvos Respublikos Vyriausybės 2017-06-21 nutarimu Nr. 496 „Dėl LR darbo kodekso įgyvendinimo“, Švietimo ir mokslo ministerijos 2018-08-03 įsakymu Nr. V-689 dėl darbo krūvio sandaros. Šiais teisės aktais vadovaujantis mokytojams nustatomas ir apskaitomas darbo laikas bei nukrypimai nuo normalaus darbo laiko.

2. Pagrindinės šioje Tvarkoje vartojamos sąvokos:

2.1. Mokytojas − fizinis asmuo, įsipareigojęs atlygintinai atlikti darbo funkciją pagal darbo sutartį su darbdaviu. Darbuotoju gali būti darbinį teisnumą (galėjimas turėti darbo teises ir pareigas) ir veiksnumą (galėjimas savo veiksmais įgyti darbo teises ir sukurti darbo pareigas) turintis fizinis asmuo.

2.2. Darbdavys − asmuo, kurio naudai ir kuriam būdamas pavaldus darbo sutartimi darbo funkciją atlygintinai įsipareigojo atlikti fizinis asmuo.

2.3. Nuotolinis darbas – mokytojo darbinių funkcijų ar jų dalies vykdymas visą arba dalį darbo laiko kitoje, negu yra darbovietė, vietoje su darbdavio atstovu suderinta tvarka ir sąlygomis, naudojantis informacinėmis technologijomis.

3. Galimybe dirbti nuotoliniu būdu gali pasinaudoti mokytojai, kurių veiklos pobūdis ir specifika leidžia jiems priskirtas funkcijas atlikti šia darbo organizavimo forma.

**II SKYRIUS**

**SUSITARIMAS DĖL NUOTOLINIO DARBO**

4. Susitarimas dėl nuotolinio darbo nepriklauso nuo darbo sutarties rūšies, nustatyto darbo laiko, nustatyto darbo režimo. Susitarimas dėl nuotolinio darbo yra papildoma darbo sutarties sąlyga.

5. Darbas nuotoliniu būdu neturi poveikio mokytojui suteikiamoms garantijoms ir teisėms.

6. Dėl nuotolinio darbo galima sulygti sutartyje, kai mokytojas priimamas į darbą, taip pat vėliau – pakeičiant jau sudarytą darbo sutartį. Sutartyje gali būti aptarti sugrįžimo dirbti visą darbo laiką darbovietėje atvejai. Darbo sutartyje gali būti susitarta, kad tik dalis darbo funkcijų bus atliekama ar darbo laiko dirbama ne darbovietėje pagal nuotolinio darbo sutarties sąlygas.

7. Nuotolinio darbo sutartyje nurodoma darbo vieta (adresas), kurioje mokytojas atliks darbo funkcijas. Jeigu mokytojas darbo funkcijas ruošiasi atlikti keliose skirtingose darbo vietose, darytina išvada, kad tokios darbo vietos turi būti nurodytos darbo sutartyje.

8. Mokytojo prašymas dirbti nuotoliniu būdu tenkinamas besąlygiškai, kai jį teikia:

8.1. nėščia, neseniai pagimdžiusi ar maitinanti krūtimi darbuotoja;

8.2. mokytojas, auginantis vaiką iki 3 metų, vienas auginantis vaiką iki 14 metų arba neįgalų vaiką iki 18 metų;

8.3. mokytojo dienos darbo laiko norma viršija mokyklos dienos darbo trukmę (7.30 – 18.00 val.).

9. Tačiau mokytojų prašymai negali būti tenkinami pamokų metu. Taip pat prašymas gali būti netenkinamas, jei prašoma nuotoliniu būdu dirbti daugiau nei vieną penktadalį savo darbo laiko normos.

10. Darbas pagal nuotolinę darbo sutartį gali būti atliekamas tiek Lietuvos Respublikos teritorijoje, tiek ir už jos ribų.

11. Skiriant dirbti nuotoliniu būdu, darbo sutartyje nurodomi darbo vietos reikalavimai, kokios suteikiamos naudoti darbo priemonės, terminas.

12. Taip pat gali būti susitariama, kad vienas iš jam priskirtų darbo funkcijų mokytojas atliks darbovietėje, o kitas – nuotoliniu būdu.

13. Mokytojas turi atsiskaityti už atliktą darbą kartą per savaitę, pateikdamas tiesioginiam vadovui laisvos formos ataskaitą kokie pasiruošimo kontaktinėms valandoms ir bendruomenės naudai darbai atlikti.

14. Jeigu dirbdamas nuotoliniu būdu mokytojas patiria papildomų išlaidų, susijusių su jo darbu, darbo priemonių įsigijimu, įsirengimu ir naudojimu, jos privalo būti kompensuotos pagal darbuotojo pateiktus dokumentus.

15. Nuotoliniu būdu dirbantis mokytojas dirba pagal nustatytą darbo grafiką ir negali atlikti jokių pašalinių darbų, nesusijusių pareiginių funkcijų atlikimu. Jeigu savo darbo laiką mokytojas skirsto savo nuožiūra, nepažeisdamas maksimaliųjų darbo ir minimaliųjų poilsio laiko reikalavimų, jis turi pateikti planuojamą darbo grafiką ir darbo laiko apskaitos ataskaitą:

16. Mokykla sudaro mokytojui sąlygas bendrauti ir bendradarbiauti su kitais darbdavio darbovietėje dirbančiais darbuotojais ir darbuotojų atstovais, gauti iš darbdavio informaciją. Mokykla užtikrina darbuotojo asmens duomenų apsaugą ir jo teises į privatų gyvenimą.

17. Nuotolinis darbas nesukelia darbo stažo apskaičiavimo, skyrimo į aukštesnes pareigas, kvalifikacijos tobulinimo ribojimų, neriboja ir nevaržo kitų mokytojo darbo teisių.

18. Mokykla kartą per kalendorinius metus informuoja darbo tarybą apie nuotolinio darbo būklę mokykloje, nurodydama nuotoliniu būdu dirbančių mokytojų skaičių, jų pareigybes, darbo užmokesčio vidurkį pagal profesijų grupes ir lytį.

**III SKYRIUS**

**MOKYTOJO DARBO FUNKCIJŲ ATLIKIMAS**

19. Mokytojas privalo užtikrinti, kad jo pasirinkta nuotolinio darbo vieta atitiktų darbo saugą ir sveikatos apsaugą reglamentuojančių teisės aktų reikalavimus. Jeigu mokytojui kyla neaiškumų dėl vietos atitikties nustatytiems reikalavimams, mokytojas turi kreiptis į tiesioginį vadovą. Mokytojas privalo rūpintis savo paties ir kitų asmenų, kurie galėtų nukentėti dėl netinkamo jo elgesio ar klaidų, sauga ir sveikata, taip pat tinkamu įrangos ir darbo priemonių naudojimu ir apsauga.

20. Mokytojas privalo iš anksto pasirūpinti, kad jo fiksuoto ryšio darbo telefono skambučiams būtų įjungta peradresavimo į jo mobiliojo ryšio telefoną funkcija.

21. Mokytojas įsipareigoja laikytis nuotolinio darbo saugos reikalavimų darbo funkcijų atlikimo metu, taip pat patvirtina, kad jeigu trauma bus patirta laiku, kuris nepriskiriamas darbo laikui, arba su darbo funkcijų atlikimu nenusijusiomis aplinkybėmis, įvykis nebus laikomas nelaimingu atsitikimu darbe.

22. Nuotolinio darbo metu mokytojas turi būti pasiekiamas jo nurodytu telefonu, o praleidęs skambučius perskambinti ne vėliau kaip per vieną valandą.

**IV SKYRIUS**

**MOKYTOJO DARBO GRAFIKAS**

23. Pamokų laiką nustato moykklos vadovas pamokų tvarkaraštyje, nuotoliniu būdu atliekamo darbo darbo grafiką sudaro mokytojas.

24. Mokytojas privalo užtikrinti, kad darbo savaitė būtų ne ilgesnė kaip 40 valandų per savaitę, kasdienis poilsis ne trumpesnis kaip 11 val., kassavaitinis poilsis būtų ne trumpesnis kaip 35 val.

25. Nuotolinis darbas pradedamas ne anksčiau kaip 7 val. ir baigiamas ne vėliau kaip 22 val., darbo dienos trukmė negali būti ilgesnė kaip 8 val.

**V SKYRIUS**

**MOKYTOJO DARBO LAIKO APSKAITA**

26. Mokytojų darbo laikas skirstomas į kontaktines ir nekontaktines valandas. Kontaktinės valandos nustatomos pagal tvarkaraštį. Nekontaktines valandas mokytojas skirsto savo nuožiūra, nepažeidžiant maksimalaus darbo ir minimalaus poilsio laiko reikalavimų. Gali būti taikomas pertraukto darbo laiko režimas.

27. Nuotolinio darbo atveju pats mokytojas yra atsakingas ir už savo darbo laiko apskaitos tvarkymą.

28. Dirbtų valandų ataskaita pateikiama tiesioginiam vadovui paskutinę mėnesio darbo dieną arba kito mėnesio pirmą darbo dieną.

**VI SKYRIUS**

**NEIŠDIRBTAS LAIKAS**

29. Nuotoliniu būdu dirbančio mokytojo darbo grafike nurodytos valandos, jeigu nėra galimybės atlikti darbo, perkeliamos į kitą laiką ir neišdirbtas laikas neregistruojami.

**VII SKYRIUS**

**MOKYTOJO DARBO APMOKĖJIMAS**

30. Darbo laiko apskaitos žiniaraštis pateikiamas buhalterijai paskutinę mėnesio darbo dieną arba kito mėnesio pirmą darbo dieną.

**VIII SKYRIUS**

**MOKYTOJO DARBO SAUGA IR SVEIKATOS APSAUGA**

31. Mokytojams dirbantiems nuotolinį darbą, turi būti sudaromos tokios pačios saugos ir sveikatos sąlygos, kaip ir kitiems mokyklos darbuotojams. Skiriant dirbti nuotoliniu būdu, darbdavys, jeigu reikia, darbuotojui suteikia darbo priemones.

32. Nuotoliniu būdu dirbančio darbuotojo naudojamos darbo priemonės, įranga, darbo vieta turi atitikti darbuotojų saugos ir sveikatos teisės aktų reikalavimus.

33. Darbdavys apmoko darbuotoją, kaip saugiai naudotis darbdavio suteiktomis darbo priemonėmis ir įranga.

34. Darbuotojas privalo rūpintis savo paties ir kitų asmenų, kurie galėtų nukentėti dėl netinkamo jo elgesio ar klaidų, sauga ir sveikata, taip pat tinkamu darbo priemonių, asmeninių apsaugos priemonių naudojimu.

**IX SKYRIUS**

**BUDĖJIMAS NUOTOLINIU BŪDU**

35. Pasyvusis budėjimas ne darbe nepriskiriamas prie darbo nuotoliniu būdu. Jei su darbuotoju darbo sutartyje sutarta dėl pasyviojo budėjimo, tai tokio budėjimo valandos apskaitomos atskirai nuo darbo nuotoliniu būdu valandų. Darbuotojas negali būti skiriamas pasyviam budėjimui namie tą dieną, kurią jis nepertraukiamai dirbo ne mažiau kaip vienuolika valandų iš eilės.

**X SKYRIUS**

**NEDARBINGUMO APMOKĖJIMAS, KAI DIRBAMA NUOTOLINIU BŪDU**

36. Ligos pašalpą už pirmąsias dvi darbo nedarbingumo dienas moka mokykla. Mokama pašalpa negali būti didesnė negu 80 procentų gavėjo vidutinio darbo užmokesčio, apskaičiuoto Vyriausybės nustatyta tvarka.

37. Pagrindas skirti ligos išmoką yra nedarbingumo pažymėjimas, išduotas pagal Sveikatos apsaugos ministro ir Socialinės apsaugos ir darbo ministro tvirtinamas Elektroninių nedarbingumo pažymėjimų bei elektroninių nėštumo ir gimdymo atostogų pažymėjimų išdavimo taisykles.

38. Mokytojui dirbančiam pagal suminę darbo laiko apskaitą nedarbingumo laikotarpis apmokamas pagal jo darbo grafiką.

39. Nuo trečiosios kalendorinės nedarbingumo dienos ligos pašalpa mokama iš Valstybinio socialinio draudimo fondo.

**XI SKYRIUS**

**ATOSTOGŲ DIENŲ APSKAITA, KAI DIRBAMA NUOTOLINIU BŪDU**

40. Nuotolinis darbas nesukelia ribojimų dėl atostogų dienų kaupimo ir atostoginių priskaitymo. Nuotoliniu būdu dirbtos dienos priskiriamos prie faktiškai dirbto laiko.

41. Mokytojai turi teisę gauti Lietuvos Respublikos Vyriausybės 2017-06-21 nutarimu Nr. 496 nustatytas 40 darbo dienų kasmetines atostogas vasaros arba moksleivių rudens, žiemos ir pavasario atostogų laikotarpiu.

42. Mokykloje atostogos suteikiamos darbo dienomis, atostogos savaitėmis nesuteikiamos.

43. Švenčių dienos į atostogų trukmę neįskaičiuojamos.

44. Teisė į visos trukmės atostogas atsiranda išdirbus visų darbo metams tenkančių darbo dienų skaičių, atėmus tiems metams tenkančių kasmetinių atostogų darbo dienų skaičių.

45. Į dalį atostogų teisė atsiranda, kai darbuotojas įgauna teisę į bent vienos darbo dienos trukmės atostogas.

47. Darbo metai, už kuriuos suteikiamos kasmetinės atostogos, prasideda nuo darbuotojo darbo pagal darbo sutartį pradžios.

48. Į darbo metams, už kuriuos suteikiamos kasmetinės atostogos, tenkančių darbo dienų skaičių įskaitoma:

1) faktiškai dirbtos darbo dienos ir darbo laikas kai nedirbamas darbas, bet laikas priskiriamas darbo laikui;

2) darbo dienos komandiruotėje;

3) darbo dienos, kuriomis nedirbta dėl darbuotojo laikinojo nedarbingumo, sergančių šeimos narių slaugymo, nėštumo ir gimdymo atostogų, tėvystės atostogų, mokymosi atostogų; *Pastaba: vaiko priežiūros atostogos į laikotarpį,* *už kurį suteikiamos kasmetinės atostogos, neįskaičiuojamos.*

4) iki dešimt darbo dienų trukmės per metus suteiktos nemokamos atostogos darbuotojo prašymu ir su darbdavio sutikimu, taip pat kitos Darbo kodekso 137 straipsnio 1 dalyje nurodyto termino suteiktos nemokamos atostogos;

49. Atostogos turi būti suteikiamos bent kartą per darbo metus.

50. Bent viena iš atostogų dalių negali būti trumpesnė kaip dešimt darbo dienų, o jeigu darbo dienų per savaitę skaičius yra mažesnis arba skirtingas, atostogų dalis negali būti trumpesnė kaip dvi savaitės.

51. Už pirmuosius darbo metus visos kasmetinės atostogos paprastai suteikiamos išdirbus bent pusę darbo metams tenkančių darbo dienų skaičiaus. Nesuėjus šešiems nepertraukiamojo darbo mėnesiams, darbuotojo prašymu kasmetinės atostogos suteikiamos:

1) nėščioms darbuotojoms prieš nėštumo ir gimdymo atostogas arba po jų;

2) tėvams jų vaiko motinos nėštumo ir gimdymo atostogų metu, prieš tėvystės atostogas arba po jų;

3) darbovietėje taikomų vasaros atostogų metu;

4) pedagogams pirmaisiais darbo metais kasmetinės atostogos suteikiamos mokinių vasaros atostogų metu, nepaisant to, kada šie pedagogai pradėjo dirbti.

52. Mokytojas gali pasiimti tik sukauptas atostogų dienas. Jeigu mokytojas paėmė atostogas avansu, tai nutraukiant darbo santykius darbuotojas privalo grąžinti permokėtus atostoginius.

53. Atostogos pratęsiamos tiek darbo dienų kiek mokytojas turėjo laikinojo nedarbingumo arba sergančių šeimos narių slaugymo darbo dienų pagal grafiką.

54. Atostogų grafikas:

54.1. Atostogų dienos nustatomas pagal nuotoliniu būdu dirbančio mokytojo darbo grafiką.

54.2. Jeigu mokytojas nori pasiimti atostogas mokslo metais, jis turi suderinti su mokyklos direktoriumi.

55. Darbdavys privalo tenkinti darbuotojo prašymą suteikti kasmetines atostogas:

1) nėščioms darbuotojoms prieš nėštumo ir gimdymo atostogas arba po jų;

2) tėvams jų vaiko motinos nėštumo ir gimdymo atostogų metu, prieš tėvystės atostogas arba po jų;

3) mokytojams, kurie mokosi nenutraukdami darbo, derindami kasmetines atostogas prie egzaminų, įskaitų laikymo, diplominio (bakalauro, magistro) darbo rengimo, laboratorinių darbų ir konsultacijų laiko;

56. Kasmetinės atostogos įforminamos darbdavio nustatyta tvarka.

**XIII SKYRIUS**

**BAIGIAMOSIOS NUOSTATOS**

57. Užduočių formavimas ir atsiskaitymas už jų rezultatus nesiskiria nuo darbo nenuotoliniu būdu metu formuojamų užduočių ir atsiskaitymo už jas.

58. Esant būtinybei nuotoliniu būdu dirbantis mokytojas privalo ne vėliau kaip per pusantros valandos atvykti į savo darbo vietą.

59. Mokytojas, kuris nesilaiko nuotolinio darbo reikalavimų, tiesioginio vadovo siūlymu galimybė dirbti nuotoliniu būdu ribojama arba nuo 1 iki 3 mėnesių nesuteikiama.

Pasirašydamas(-a) šią Tvarką patvirtinu, kad su Tvarka buvau supažindintas(-a), jos sąlygos man yra žinomos ir aiškios.

**Vykdydamas(-a) savo darbines funkcijas, įsipareigoju šios Tvarkos laikytis ir jas vykdyti:**

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_

Pareigos Parašas Vardas, pavardė Data